**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 20 Ιουλίου 2022, ημέρα Τετάρτη και ώρα 19.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής, κυρίου Μάξιμου Χαρακόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Μετανάστευσης και Ασύλου «Κύρωση Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές για τη μετανάστευση και την κινητικότητα».

Στη συνεδρίαση παρέστησαν ο Υπουργός Μετανάστευσης και Ασύλου, κύριος Παναγιώτης (Νότης) Μηταράκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Δούνια Νόνη(Παναγιώτα), Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Χήτας Κωνσταντίνος, Απατζίδη Μαρία, Μπακαδήμα Φωτεινή και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Μετανάστευσης και Ασύλου «Κύρωση Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές για τη μετανάστευση και την κινητικότητα». Την Κυβέρνηση εκπροσωπεί ο Υπουργός Μετανάστευσης και Ασύλου, κύριος Νότης Μηταράκης και ο Γενικός Γραμματέας του Υπουργείου, κύριος Πάτροκλος Γεωργιάδης.

Καθώς πρόκειται για κύρωση, θα είναι η συζήτηση και επεξεργασία σε μία συνεδρίαση της Επιτροπής και κατόπιν θα οδηγηθεί στην Ολομέλεια για υπερψήφιση.

Πριν δώσω τον λόγο στους Εισηγητές και τους Ειδικούς Αγορητές των κομμάτων κυρίες και κύριοι συνάδελφοι, καθώς η συνεδρίαση μας γίνεται εν μέσω της μεγάλης πυρκαγιάς που κατακαίει την Αττική, στην Πεντέλη και στα Μέγαρα, επιτρέψτε μου να πω, ότι η σκέψη όλων μας αυτές τις δύσκολες στιγμές είναι με τους κατοίκους των περιοχών που πλήττονται, ιδιαίτερα όσους έχασαν τα σπίτια τους και τις περιουσίες τους. Και βεβαίως, για ακόμη μία φορά στεκόμαστε με σεβασμό απέναντι στον ηρωισμό των πυροσβεστών, των επίγειων και εναέριων μέσων, που υπερβάλλουν εαυτούς για την κατάσβεση της πύρινης λαίλαπας, αλλά και των τμημάτων του Στρατού, της ΕΛ.ΑΣ., όπως και των εθελοντών που συνδράμουν στο έργο των πυροσβεστών και την εκκένωση των περιοχών που βρίσκονται στο δρόμο της φωτιάς, καθώς και τα στελέχη του ΕΚΑΒ, που διέσωσαν όσους έχρηζαν ιατρικής φροντίδας. Είναι ιδιαίτερα θετικό, ότι η γραμμή του 112 λειτούργησε αποτελεσματικά και παρήγορο είναι το γεγονός ότι τουλάχιστον μέχρι αυτή τη στιγμή, η ίδια η πυρκαγιά δεν προκάλεσε την απώλεια ανθρώπινων ζωών. Πλην βεβαίως, του άτυχου συμπολίτη μας που η απόγνωση - όπως μεταδίδουν τα Μέσα Μαζικής Ενημέρωσης - από την απώλεια της οικείας του, τον οδήγησε στην αυτοκτονία. Γι’ αυτό το θλιβερό γεγονός, συλλυπούμαστε την οικογένειά του. Επίσης, ευχόμαστε γρήγορα, περαστικά, ταχεία ανάρρωση, σε όσους έχουν τραυματιστεί ή υποστεί εγκαύματα και νοσηλεύονται.

Δυστυχώς, η κλιματική αλλαγή, για ακόμη μια φορά αποδεικνύεται ότι δεν είναι fake news. Οι φυσικές καταστροφές πολλαπλασιάζονται σε όλο τον πλανήτη, όχι μόνο στον ευρωπαϊκό νότο και ως εκ τούτου εκτός από την αποκατάσταση των ζημιών σε περιουσίες και φυσικό περιβάλλον, οφείλουμε ως Ευρωπαϊκή Ένωση και ως κράτη μέλη να λάβουμε γρηγορότερα και δραστικότερα μέτρα για την αποκατάσταση της κλιματικής ισορροπίας. Θα έλεγα και ως ενεργοί πολίτες, θα πρέπει να είμαστε σε διαρκή εγρήγορση.

Με αυτές τις εισαγωγικές σκέψεις, να καλέσω στο βήμα τον Εισηγητή της Πλειοψηφίας, τον Βουλευτή Πιερίας της Νέας Δημοκρατίας, τον κ. Σάββα Χιονίδη.

Κύριε Χιονίδη, έχετε τον λόγο.

**ΣΑΒΒΑΣ ΧΙΟΝΙΔΗΣ(Εισηγητής της Πλειοψηφίας):** Κύριε Πρόεδρε, δεν θα χρειαστούν δέκα λεπτά, γιατί πραγματικά θα έχουμε την ευκαιρία αύριο στην Ολομέλεια να τοποθετηθούμε συγκεκριμένα. Θα αναφερθώ μόνο επιγραμματικά και σε τίτλους, στο συγκεκριμένο μνημόνιο κατανόησης μεταξύ της Ελληνικής Κυβέρνησης και της Κυβέρνησης της Λαϊκής Δημοκρατίας του Μπαγκλαντές.

Κύριε Υπουργέ, κύριε Γενικέ, κυρίες και κύριοι συνάδελφοι, πραγματικά έρχεται για συζήτηση στην Επιτροπή μας η επικύρωση του μνημονίου συνεργασίας, το οποίο υπογράφτηκε τον Φεβρουάριο του 2022, σαν συνέχεια των παγίων επιχειρησιακών διαδικασιών Ευρωπαϊκής Ένωσης – Μπαγκλαντές, για την ταυτοποίηση και την επιστροφή προσώπων χωρίς άδεια διαμονής, η οποία υπεγράφη από την Ευρωπαϊκή Επιτροπή και την κυβέρνηση του Μπαγκλαντές το Σεπτέμβριο του 2017. Αφορά τους υπηκόους του Μπαγκλαντές, οι οποίοι υποβάλλουν αίτηση εισόδου στην ελληνική επικράτεια. Κατά τον χρόνο υπογραφής, ήδη, βρίσκονται εδώ κάποιοι και από κει και πέρα δεν πληρούν πλέον τις προϋποθέσεις εισόδου της παρουσίας και διαμονής στην ελληνική επικράτεια.

Ειδικότερα, θα χορηγήσει το ελληνικό δημόσιο, σύμφωνα με την υπογραφείσα συμφωνία η οποία έρχεται προς κύρωση στο Ελληνικό Κοινοβούλιο, 15.000 προσωρινές άδειες διαμονής πενταετούς διάρκειας, για υπηκόους Μπαγκλαντές και 4.000 προσωρινές άδειες διαμονής πενταετούς διάρκειας, για υπηκόους για την εισδοχή στην ελληνική επικράτεια. Προσδιορίζονται, επίσης, ποιοι είναι οι λόγοι απόρριψης της προσωρινής άδειας διαμονής.

Η περίοδος προσδιορίζεται στα 5 έτη και όπως ξέρουμε όλοι, γιατί έτυχε και της δημοσιότητας, μπορούν να δουλεύουν 9 μήνες το χρόνο και βεβαίως, δεν επιτρέπεται η οικογενειακή επανένωση, εκτός αν θέλει να κάνει την επανένωση ο εργαζόμενος στη δικιά του χώρα ή σε τρίτες χώρες. Τους παρέχεται η πρόσβαση στην απασχόληση και από εκεί και πέρα, η ελληνική Κυβέρνηση και η Κυβέρνηση του Μπαγκλαντές, συνεργάζονται μεταξύ τους για την επιστροφή υπηκόων του Μπαγκλαντές και την πλήρη συμμόρφωση στη συμφωνία που υπογράφηκε από την Ευρωπαϊκή Ένωση. Αυτό είναι πολύ σημαντικό.

Επομένως, καταλαβαίνουμε ότι, πλέον, μπαίνει σε μία εκλογίκευση η λογική της μεταναστευτικής πολιτικής, για να ξέρουμε πλέον ποιους έχουμε εδώ, τι έχουμε και μάλιστα, να γίνονται με συμφωνίες όπως η συγκεκριμένη, η οποία αντιμετωπίζει ολιστικά το θέμα της μετανάστευσης για λόγους εργασίας. Να θυμίσω ότι σύμφωνα με ανακοινώσεις και των αρμόδιων Υπουργών, πάνω από 50.000 άτομα υπάρχουν έλλειμμα στο τουρισμό. Ξέρουμε, επίσης, ότι υπάρχει τεράστιο ζήτημα στις αγροτικές καλλιέργειες και υπό αυτή την έννοια, σίγουρα χρειάζονται σοβαρές προσπάθειες όπως η συγκεκριμένη, ώστε με συγκεκριμένους όρους και χωρίς κανένα ρίσκο, να μπορούμε να έχουμε εργαζόμενους σε αγροτικές και άλλες εργασίες.

Θεωρώ ότι είναι πολύ σημαντικό. Το μνημόνιο κατανόησης έχει διάρκεια 5 έτη, με δυνατότητα παράτασης, για περαιτέρω πενταετείς περιόδους. Δίνεται συγχρόνως και εξουσιοδότηση στον Υπουργό Μετανάστευσης και Ασύλου και στους κατά περίπτωση συναρμόδιους Υπουργούς, για τις λεπτομέρειες εφαρμογής του μνημονίου, μεταξύ των κυβερνήσεων της Ελλάδας και του Μπαγκλαντές. Θεωρώ, λοιπόν, ότι μπαίνει σε μια καλή λογική το ζήτημα της νόμιμης μετανάστευσης για λόγους εργασίας στην Ελλάδα.

Υπό αυτή την έννοια θεωρώ ότι θα πρέπει να κυρώσουμε αυτή τη συμφωνία, η οποία και επωφελής είναι για την πατρίδα μας και είναι σύμφωνα με τις ευρωπαϊκές ντιρεκτίβες, έτσι ώστε να μπορέσουμε να βοηθήσουμε και να μας βοηθήσει το Μπαγκλαντές, στις επιστροφές παρανόμως εισελθόντων μεταναστών από το Μπαγκλαντές. Πράγμα που ξέρουμε, πολύ καλά, ότι δεν ήταν και το ευκολότερο, όταν έφτασε να φύγει αεροπλάνο από εδώ, με όλες τις διαδικασίες που έγιναν από την Ελλάδα και επεστράφη πίσω ξανά στην Ελλάδα, διότι δεν έγιναν αποδεκτοί από την ίδια τη χώρα τους.

Υπό αυτή την έννοια, θεωρώ ότι είμαστε στη σωστή κατεύθυνση και πιστεύουμε ότι τέτοιες διμερείς συμφωνίες πρέπει να γίνονται, γιατί το έχει ανάγκη και η Ελλάδα, αλλά κυρίως, έχει ανάγκη να βάλουμε σε μία λογική όλες τις δράσεις μας, σε σχέση με τη μετανάστευση. Να λειτουργούν νόμιμα, με ονοματεπώνυμο και με τις συγκεκριμένες διαδικασίες και συνθήκες. Ευχαριστώ κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, κ. Γεώργιος Ψυχογιός.

**ΓΕΩΡΓΙΟΣ ΨΥΧΟΓΙΟΣ (Εισηγητής της Μειοψηφίας):** Κύριε Πρόεδρε, κυρίες και κύριοι συνάδελφοι, κύριε Υπουργέ, κύριε Γενικέ, ξεκινάω και πάλι από το ζήτημα της διαδικασίας. Το έβαλα και πριν στο νομοσχέδιο, συζητάμε σημαντικά νομοσχέδια και διεθνείς συμφωνίες, οι οποίες θα έπρεπε να τύχουν περισσότερου χρόνου επεξεργασίας, περισσότερης αλληλεπίδρασης με φορείς, οι οποίοι έχουν μια εμπειρία, όπως οι Αποκεντρωμένες Διοικήσεις, που θα κληθούν να χειριστούν τέτοιου είδους νομοθετήματα, αλλά το λέω και σε σας κύριε Πρόεδρε. Δύο και τρία νομοσχέδια της ίδιας Επιτροπής στην ίδια εβδομάδα, είναι κάτι το οποίο υποβαθμίζει το κοινοβουλευτικό έργο και νομίζω, απαξιώνει και τα νομοσχέδια τα οποία έρχονται, έτσι κι αλλιώς.

Άρα, ξεκινάμε αρνητικά και ελπίζω στην πορεία αυτό να αποκατασταθεί και να μην επαναληφθεί, διότι δεν υπάρχει και καμία ιδιαίτερη πίεση γι’ αυτό. Και δεν αναφέρομαι στο αντικείμενο της Συμφωνίας, για το οποίο υπάρχει πίεση. Και μάλιστα, υπήρχε πίεση να γίνει και πολύ νωρίτερα μια διευθέτηση ενός θέματος, το οποίο απασχολεί τόσο τους εργαζόμενους αλλοδαπούς στη χώρα, αλλά απασχολεί και τους παραγωγούς στις περιφέρειές μας και το οποίο το πήγατε τόσο πίσω για να δώσετε λύσεις, που έχετε δημιουργήσει τεράστια προβλήματα και στην παραγωγή και στις διευθύνσεις και στους εργαζόμενους.

Μπαίνω στην ουσία της συζήτησης. Πρόκειται για ένα Μνημόνιο Κατανόησης που αφορά τις προϋποθέσεις εισόδου και προσωρινής διαμονής υπηκόων του Μπαγκλαντές, με σκοπό την προσωρινή απασχόληση στον αγροτικό τομέα και άλλους τομείς, με πενταετή ισχύ.

Οι διατάξεις αφορούν 4.000 πολίτες του Μπαγκλαντές, που υποβάλλουν αίτηση εισόδου στην ελληνική επικράτεια, με σκοπό την προσωρινή διαμονή και την προσωρινή απασχόληση στον αγροτικό τομέα και άλλους κλάδους, όπου προβλέπεται εποχική απασχόληση από το ελληνικό δίκαιο. Δεκαπέντε χιλιάδες εξ αυτών, ήδη, βρίσκονται στην ελληνική επικράτεια και είναι επιλέξιμοι να λάβουν προσωρινή άδεια διαμονής ή εργασίας και υπάρχουν και περιπτώσεις που δεν πληρούν πλέον τις προϋποθέσεις εισόδου, παρουσίας ή διαμονής στην ελληνική επικράτεια.

Όπως ορίζεται και από τις διατάξεις που έχετε ήδη ψηφίσει και το έχουμε συζητήσει σε προηγούμενη κοινοβουλευτική διαδικασία, η άδεια διαμονής ορίζεται σε 5 έτη, εντός των οποίων θα απασχολούνται για εννέα μήνες ανά έτος και δίνεται η δυνατότητα στους ωφελούμενους να μπορούν να παρατείνουν τη σύμβαση εργασίας με τον ίδιο εργοδότη ή να εργασθούν σε άλλο εργοδότη, βάσει της νέας σύμβασης.

Με βάση τις ίδιες αυτές διατάξεις, λέτε, πως οφείλουν τους τρεις μήνες κάθε έτους που δεν μπορούν να εργαστούν, να εγκαταλείπουν τη χώρα. Το είχαμε πει και τότε. Οι περιορισμοί που τίθενται για την τρίμηνη απουσία, κατόπιν της 9μηνης παραμονής και απασχόλησης, είναι οικονομικά επιβλαβείς, δυσκολεύουν τους εργάτες και τους ίδιους τους εργοδότες, ενώ είναι και πρακτικά και γραφειοκρατικά πολύ δύσκολο να εφαρμοστούν. Και το έχετε διαπιστώσει ήδη αυτό, διότι οι διατάξεις και οι ρυθμίσεις, τις οποίες, ήδη, έχουμε ψηφίσει, δεν έχουν εφαρμοστεί στην πράξη. Θα μπορούσαν, λοιπόν, να παραμένουν στη χώρα, χωρίς δικαίωμα εργασίας γι’ αυτούς τρεις μήνες, για σύνολο πέντε ετών.

Είναι θετικό, βέβαια, πως αποσαφηνίζεται, ότι ακόμα κι αν επέλθει μονομερής καταγγελία ή αμοιβαία λήξη του Μνημονίου αυτού, δεν επηρεάζει τις άδειες των πολιτών του Μπαγκλαντές που ήδη έχουν εκδοθεί.

Γίνεται μνεία στη Συμφωνία του 2017 μεταξύ Ευρωπαϊκής Ένωσης και Μπαγκλαντές, για ενίσχυση της συνεργασίας σε επιστροφές και καταπολέμηση της παράτυπης μετανάστευσης, των δικτύων διακινητών και εμπορίας ανθρώπων.

Αυτό είναι κάτι που πρέπει να γίνει μετά την ολοκλήρωση όλων των νόμιμων δικαιωμάτων –σίγουρα χωρίς επισπεύσεις και εκπτώσεις στα δικαιώματα αυτά. Και, χτύπημα των δικτύων πού και εμείς ως κυβέρνηση κάναμε και που εκμεταλλεύονται τους ανθρώπους.

Δεν γίνεται, όμως, πουθενά αναφορά ούτε στις διατάξεις και ούτε στην Έκθεση αυτής της Συμφωνίας για τις αιτίες που δημιουργούν την προσφυγιά και τη μετανάστευση. Βέβαια, ούτε για την εφαρμογή άλλων συμφωνιών και αποφάσεων – όπως αυτή του Μαρακές - για εγκαθίδρυση νόμιμων οδών μετανάστευσης, με κανόνες, με υποχρεώσεις, με αλληλεγγύη, με καταμερισμό και τη συνεργασία των κρατών, ώστε να εξαλειφθούν οι αιτίες αυτές, οι ανισότητες, η φτώχεια, οι πόλεμοι και τα λοιπά.

Η ρητή απαγόρευση της οικογενειακής επανένωσης, χωρίς να υπάρξει πρόβλεψη ούτε για εξαιρετικές περιπτώσεις – δηλαδή, για μονογονεϊκές οικογένειες με ανήλικα τέκνα ή με εξαρτημένο ανάπηρο τέκνο- είναι κάτι, το οποίο είναι δυσανάλογο. Δεν λέω να ανοίξει η οικογενειακή επανένωση, αλλά να υπάρχουν δικλείδες για περιπτώσεις εξαιρετικές που να μπορούν οι άνθρωποι, πρακτικά και μέσα στο πλαίσιο των ευρύτερων ευρωπαϊκών και διεθνών κανόνων, να φέρουν κάποιους ανθρώπους που έχουν ανάγκη. Και επαναλαμβάνω, μονογονεϊκές οικογένειες, με ανήλικο τέκνο ή με εξαρτημένο.

Η δε πρόβλεψη ότι οι εργαζόμενοι αυτοί δεν θα έχουν πρόσβαση σε βασικά κοινωνικά δικαιώματα, όσο θα βρίσκονται στη χώρα, παρά μόνο στην εργασία και τίποτε άλλο, προωθεί τη λογική ενός ευέλικτου φτηνού εργατικού δυναμικού, εκτεθειμένου στην εκμετάλλευση. Δεν λέω ότι οι μικροί και μεγάλοι εργοδότες είναι το ίδιο. Υπάρχουν παραγωγοί, οι οποίοι έχουν λίγα στρέμματα και θέλουν ανθρώπους να δουλέψουν μαζί τους και να τους ασφαλίσουν και να έχουν αξιοπρεπείς συνθήκες, αλλά υπάρχουν και μεγαλοεργοδότες, οι οποίοι θα σπεύσουν να εκμεταλλευτούν αυτές διατάξεις, κάνοντας κατάχρηση και επιβάλλοντας συνθήκες, οι οποίες δεν είναι αυτές που πρέπει.

Θα έπρεπε, επίσης, κατά τη γνώμη μας, να προβλέπεται ρητά η δυνατότητα μεταπήδησης σε άδεια για εξαρτημένη εργασία υπό αυστηρές προϋποθέσεις και δικλείδες, ώστε να μην υπάρχει κατάχρηση και από την πλευρά τους. Αλλά, από τη στιγμή που έχει 5 χρόνια στη χώρα και δεν παραβιάζει τους όρους των συμφωνιών ή των συμβάσεων ή του μνημονίου αυτού, θα μπορούσε υπό προϋποθέσεις συγκεκριμένες και δικλείδες να πάρει και άδεια εργασίας, διότι προφανώς θα έχει αναπτύξει δεσμούς και με τον παραγωγό και με την περιοχή ή με την ελληνική κοινωνία. Επομένως, θα μπορούσε να έχει αυτή τη δυνατότητα.

Πρέπει, επίσης, να βρεθούν άμεσες λύσεις στη μεγάλη έλλειψη εργατικού δυναμικού, μέσα από την αξιοποίηση και άλλων εργαλείων -ένα εκ των οποίων σπεύσατε να καταργήσετε, το 13Α. Το έχουμε συζητήσει πολλές φορές. Δώσατε μια έμμεση παράταση, μέχρι το τέλος Σεπτεμβρίου, η οποία είναι ανεπαρκής και, δυστυχώς, η εικόνα που υπάρχει σήμερα είναι ότι δεν υπάρχει άλλο εργαλείο, πρακτικά, ουσιαστικά και διοικητικά, ώστε να πάρει κάποιος παραγωγός -και μας ρωτάνε παντού – εργαζόμενους - με τις συνθήκες που πρέπει και προβλέπονται, όπως είπα πριν, και όχι με καταχρήσεις μεγαλοεργοδοτών.

Δηλαδή, είναι ανεπαρκές το πλαίσιο. Έχει ψηφιστεί το προηγούμενο, αυτό που είπα για την 5ετία, αλλά δεν εφαρμόζεται. Τα είχαμε βάλει τα ζητήματα της στελέχωσης, της εξειδίκευσης και των αποκεντρωμένων Διευθύνσεων Αλλοδαπών, αλλά δεν εισακουστήκαμε. Και, αναγκαστικά, το 13Α, το οποίο έδινε κάποιες λύσεις -το εργόσημο- να το παρατείνετε μέχρι τέλη Σεπτέμβρη.

Και έρχεστε, τώρα, με το μνημόνιο αυτό, μετά από πολύ καιρό και τελευταία στιγμή, να δώσετε λύσεις - κάτι το οποίο και για εμάς είναι πλημμελές.

Επίσης, το Υπουργείο Εργασίας – κάτι που είναι κρίσιμο, διότι είναι νομίζω συναρμόδιο Υπουργείο, κανονικά, σε αυτού του είδους τις συμφωνίες - με το ξήλωμα του ΣΕΠΕ και την απαξίωση του και την υποστελέχωση του, θα πρέπει να εντατικοποιήσει τους ελέγχους για αδήλωτη εργασία. Δεν νοείται απασχόληση χωρίς ασφάλιση, ενώ πρέπει να διασφαλίζονται οι ελάχιστες προβλέψεις για τη στέγη και τη διαμονή.

Προτεραιότητα όλων - και ημών, αλλά φαντάζομαι και ενός κράτους δικαίου - είναι να μην δημιουργήσουμε νέα φαινόμενα Μανωλάδας, τα οποία εκθέτουν τη χώρα. Και εμείς τα αντιμετωπίσαμε και έπρεπε και πιο αυστηρά να τα αντιμετωπίσουμε και πιο αποτελεσματικά. Δώσαμε κάποιες μικρές λύσεις, αλλά η κατάσταση παραμένει. Να μην οδηγηθούμε, λοιπόν, με ένα πλαίσιο λειτουργίας, το οποίο δεν θα εποπτεύεται, δεν θα ελέγχεται και δεν θα αξιολογείται, σε καταστάσεις τύπου Μανωλάδας, που καταδικάζουν και εκθέτουν τη χώρα.

Σε αυτό το πλαίσιο λειτουργίας, εάν δεν υπάρχει εποπτικός και ελεγκτικός μηχανισμός για όλη αυτή τη διαδικασία, και με την υποστελέχωση των υπηρεσιών, ενδεχομένως να οδηγήσει σε τέτοια φαινόμενα.

Κλείνοντας, καθώς θα τα συζητήσουμε και αύριο, στην Ολομέλεια, λέω ότι επιφυλασσόμαστε για τη θέση μας στο συγκεκριμένο νομοσχέδιο, την κύρωση της διεθνούς συμφωνίας αυτής.

Σε κάθε περίπτωση, αντιμετωπίζουμε ένα πολύ σοβαρό θέμα, που εδώ και καιρό έπρεπε να έχει λυθεί και αντιμετωπιστεί, με έναν τρόπο ελλειμματικό, με έναν τρόπο καθυστερημένο και με έναν τρόπο, ο οποίος δεν λαμβάνει υπόψιν όλες τις παραμέτρους που έχει αυτό το πολύ σύνθετο ζήτημα και με μια αλυσίδα, η οποία εκτείνεται από τις τοπικές κοινωνίες, την Τοπική Αυτοδιοίκηση, τους παραγωγούς, τους εργαζόμενους και όλο το κομμάτι του κοινωνικού κράτους και της οικονομικής ανάπτυξης της περιφέρειας.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Το Μνημόνιο Κατανόησης μεταξύ Ελλάδας και Μπαγκλαντές υπεγράφη το Φεβρουάριο του 2022.

Στόχος αυτής της Συμφωνίας, φαίνεται πως είναι η προώθηση ενός νέου μοντέλου συνεργασίας με χώρες προέλευσης μεταναστών, όπως το Μπαγκλαντές, η οποία εστιάζει σε δύο πράγματα, αφενός, στην παροχή δυνατοτήτων νόμιμης μετανάστευσης σε τομείς εποχιακής εργασίας και αφετέρου, στην από κοινού καταπολέμηση της παράτυπης μετανάστευσης και των δικτύων της παράνομης διακίνησης ανθρώπων.

Πρόκειται για μία Συμφωνία, που προβλέπει τη συνεργασία των δύο χωρών, ώστε να ξεκινήσει ένα σύστημα νόμιμης μετανάστευσης προς την Ελλάδα και να συνεργαστεί η πολιτεία με το Μπαγκλαντές στις επιστροφές των πολιτών της.

Κάθε πρωτοβουλία που έχει τους στόχους αυτούς, παρόλες τις ελλείψεις και τα κενά, μας βρίσκει, καταρχήν, σύμφωνους και, μάλιστα, όταν επιτυγχάνεται ο στόχος της ενίσχυσης της αγροτικής οικονομίας.

Τυχαίνει στενός μου συγγενής να είναι αγρότης στη Βόρειο Ελλάδα. Ξέρω το τεράστιο πρόβλημα που υπάρχει με την έλλειψη χεριών για αγροτικές εργασίες.

Το πιο σημαντικό είναι ότι τέτοιες πρωτοβουλίες μπορούν να αποτελέσουν ανάχωμα στην παράνομη και υπό εξευτελιστικές συνθήκες απασχόληση και εκμετάλλευση των αλλοδαπών εργατών.

Υπάρχει, ωστόσο ένα μεγάλο πρόβλημα ότι επειδή υπάρχει η Συνθήκη Σένγκεν, θα πρέπει οι άνθρωποι αυτοί να πάρουν βίζα. Κύριε Υπουργέ, από που θα την πάρουν τη βίζα; Θα πρέπει να διανύσουν μερικές χιλιάδες χιλιόμετρα για να πάνε στο Δελχί, εκεί όπου υπάρχει Πρεσβεία της χώρας; Αυτό είναι τεράστιο πρόβλημα.

Το νομοσχέδιο προβλέπει τη χορήγηση 15.000 προσωρινών αδειών διαμονής πενταετούς διάρκειας για ήδη διαμένοντες κατά τον χρόνο υπογραφής του Μνημονίου και 4.000 προσωρινών αδειών διαμονής πενταετούς διάρκειας κατ’ έτος για υπηκόους Μπαγκλαντές, που επιθυμούν να εισέλθουν στη χώρα.

Υπάρχει, επίσης, ρύθμιση σε περίπτωση υπερβάλλοντος αριθμού αιτήσεων για προσωρινή άδεια διαμονής, δηλαδή, άνω των 15.000. Ο υπερβάλλον αριθμός θα καλύπτεται από το προβλεπόμενο ετήσιο μέγιστο όριο των 4.000 προσωρινών αδειών διαμονής.

Στο άρθρο 8, προβλέπεται η έκδοση προσωρινών αδειών με διάρκεια 5 έτη και δικαίωμα απασχόλησης 9 μηνών εντός της 12μηνης περιόδου κάθε φορά υπό τον ίδιο ή διαφορετικό εργοδότη.

Επίσης, ορίζεται στην παράγραφο 3, υποχρέωση αναχώρησης υπηκόων του Μπαγκλαντές από την Ελληνική Επικράτεια κατά τη λήξη της προβλεπόμενης περιόδου διαμονής.

Δημιουργούμε, λοιπόν, μία at hoc άδεια μακράς, σχετικά προσωρινής, παραμονής παράτυπων μεταναστών από το Μπαγκλαντές, που μοιάζει με εκείνη του άρθρου 13 του ν.4251/2014, για τη «μετάκληση πολιτών τρίτων χωρών για εποχιακή εργασία».

Όσον αφορά τη διάρκεια δεν είναι, όμως, αυτό. Πρέπει να πετύχουμε μία ισορροπία μεταξύ των στόχων που θέλουμε να επιτύχουμε και των θεμελιωδών δικαιωμάτων των αλλοδαπών.

Θέλω να τονίσω και πάλι ότι η έλλειψη εργατικών χεριών δεν παρατηρείται μόνο στον αγροτικό τομέα. Παρατηρείται και σε άλλους τομείς, όπως είναι ο τομέας του τουρισμού. Θα μπορούσε, δηλαδή, εφόσον υπάρχει μια πενταετής δυνατότητα παραμονής, να επεκταθεί το χρονικό διάστημα της άδειας εργασίας από εννιά μήνες σε παραπάνω. Αυτό είναι κάτι που φαντάζομαι κάποια στιγμή αναγκαστικά η πραγματικότητα θα σας οδηγήσει να το εξετάσετε. Γιατί συμβαίνει κάτι περίεργο στη χώρα. Σύμφωνα με τον κύριο Χατζηδάκη που τον άκουγα προ ημερών να μιλάει, μας ανέφερε ότι υπάρχει μείωση της ανεργίας στη χώρα. Έχει μετρήσει αυτούς οι οποίοι έχουν φύγει; Αυτό είναι ένα καλό ερώτημα.

Από την άλλη πλευρά, έχουμε δημιουργήσει μία κατηγορία νέων ανθρώπων και σε αυτό συνέβαλαν και τα ενισχυτικά μέτρα στην πανδημία, οι οποίο φαίνεται πως για ένα μεγάλο χρονικό διάστημα προτιμούν να μην εργάζονται. Ενώ υπάρχει μία ανεργία, αυτή στην πραγματικότητα δεν εμφανίζεται. Είναι ευχής έργο η Συμφωνία αυτή να επιλύσει το πρόβλημα της έλλειψης των εργατικών χεριών που ταλανίζει όλους τους τομείς. Ωστόσο, όσοι θα νομιμοποιηθούν, ζουν και εργάζονται ήδη στη χώρα. Θα καταπολεμηθεί ως ένα βαθμό η αδήλωτη εργασία και αυτό είναι σημαντικό. Το μεγαλύτερο ποσοστό από τους 15.000 που προβλέπει η Συμφωνία, φαίνεται πως εργάζεται στην ανακομιδή της φράουλας. Μπορεί όμως αφού θα είναι το μοναδικό διαθέσιμο εργατικό δυναμικό με χαρτιά, να μετακινηθούν και σε άλλες περιοχές και καλλιέργειες. Αυτή η δυνατότητα μετακίνησης σε άλλες περιοχές και καλλιέργειες πρέπει να προβλεφθεί, ώστε να μην είναι οι δέσμιοι οι αλλοδαποί εργάτες συγκεκριμένων εργοδοτών.

Παρά τις ελλείψεις του νομοσχεδίου, παρά το κρίσιμο γεγονός της έλλειψης και κοινωνικής προστασίας για τους ανθρώπους αυτούς ως ένα πρώτο βήμα μιας νομιμοποίησης της παράνομης εργασίας με κάποιους ορθολογικούς όρους, εμείς θα το υπερψηφίσουμε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Δούνια Νόνη(Παναγιώτα), Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Χήτας Κωνσταντίνος, Απατζίδη Μαρία, Μπακαδήμα Φωτεινή και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.)**: Η Κύρωση Μνημονίου που συζητούμε μεταξύ Ελλάδας και Μπαγκλαντές, την οποία υπέγραψε η Κυβέρνηση πριν λίγους μήνες για τη λεγόμενη προσωρινή, εποχιακή εργασία κυρίως στον αγροτικό τομέα, αντίστοιχα όπως αναφέρεται εκκρεμούν ή προωθούνται παρόμοιες με Πακιστάν, Αίγυπτο και άλλες χώρες. Κατά τη γνώμη μας, αποτελεί ένα εμβληματικό παράδειγμα της ευρωενωσιακής κατεύθυνσης για τη λεγόμενη έκτακτη μετανάστευση. Το ΚΚΕ χαρακτηρίζει τη Συμφωνία αυτή ως ένα σύγχρονο «σκλαβοπάζαρο», αφού νομιμοποιεί τις απαράδεκτες, απάνθρωπες και σοκαριστικές συνθήκες εργασίας χιλιάδων μεταναστών - εργατών γης στην Ελλάδα. Παράλληλα, αναδεικνύεται η κοινή στρατηγική αντίληψη όλων των κομμάτων και η προσήλωσή τους στην πολιτική της Ε.Ε. για την μετανάστευση και το άσυλο που διαμορφώνει τους όρους για τη διαλογή του κατάλληλου εργατικού δυναμικού για τις ανάγκες του κεφαλαίου και ενθαρρύνει την υπογραφή διμερών συμφωνιών από τα κράτη-μέλη με τρίτες χώρες, για τη λεγόμενη «νόμιμη» μετανάστευση, ενώ ταυτόχρονα ενισχύει το καθεστώς επιστροφών και απελάσεων, την καταστολή στα σύνορα με υπερσύγχρονα μέσα παρακολούθησης και ελέγχου και υπερδομές – φυλακές, για τον εγκλωβισμό των ξεριζωμένων.

Γίνεται λοιπόν, καθαρό ότι το βασικό κριτήριο για τη διαμόρφωση της Συμφωνίας αυτής δεν λύνει τα δικαιώματα των μεταναστών – εργατών, που αποτελούν αναπόσπαστο τμήμα θεωρούμε της εργατικής τάξης και στη χώρα μας. Στο όνομα της μετανάστευσης όπως λέγεται, με κανόνες που θα οδηγήσει νομοτελειακά στην κάλυψη αναγκών της ελληνικής οικονομίας με εποχικούς εργαζόμενους, το κεφάλαιο βρίσκει τα πιο φθηνά εργατικά χέρια χωρίς δικαιώματα, με προσωρινές άδειες και με τη μόνιμη απειλή της απέλασης. Ανάλογα φυσικά με τις ανάγκες του.

Γι’ αυτό η Κυβέρνηση με τη συγκεκριμένη Συμφωνία και όχι μόνο, διαλαλεί σε όλους τους τόνους τον προσωρινό χαρακτήρα των αδειών διαμονής, την αναγκαστική επιστροφή των εργατών μετά το πέρας της πενταετίας και την απέλαση τους σε περίπτωση μη συμμόρφωσης.

Την έλλειψη αντίστοιχα δικαιώματος στην οικογενειακή επανένωση ή τη θεμελίωση δικαιώματος για μακρόχρονη διαμονή ή πολιτογράφηση. Όμως, στη Συμφωνία δεν υπάρχει ούτε μία λέξη, έστω «για τα μάτια του κόσμου» για αξιοπρεπή μισθό, ωράριο, συνθήκες εργασίας και διαβίωσης. Εξάλλου, οι αιτιάσεις το προηγούμενο διάστημα, οι ανακοινώσεις του Υπουργείου ότι θα δοθούν εποχικές άδειες μόνο αν υπάρχει ανάγκη από τους παραγωγούς αποδεικνύει με τον πιο εύγλωττο τρόπο το ανοιγοκλείσιμο της στρόφιγγας στο μεταναστευτικό - προσφυγικό ανάλογα με τα συμφέροντα και τις ανάγκες του κεφαλαίου.

Στην Ελλάδα γνωρίζουμε ότι ζουν και εργάζονται για πάρα πολλά χρόνια εργάτες και από το Μπαγκλαντές και από το Πακιστάν, την Ινδία και άλλες χώρες που βρίσκονται σε ένα καθεστώς βασανιστικής ομηρίας και ανασφάλειας, χωρίς νόμιμες άδειες διαμονής και οι άνθρωποι αυτοί βιώνουν την πιο άγρια εκμετάλλευση, ζουν σε απάνθρωπες συνθήκες και στερούνται την πρόσβαση σε στοιχειώδη αγαθά, όπως καθαρό νερό, ρεύμα, υπηρεσίες υγείας, πληρώνονται με μισθούς πείνας και αντιμετωπίζουν συστηματικά την εργοδοτική τρομοκρατία και τις ρατσιστικές επιθέσεις, ακόμα και δολοφονικές. Τα γνωρίζετε αυτά.

Συνεπώς, οι άθλιες συνθήκες ζωής και εργασίας αυτών των μεταναστών είναι γνωστές. Έχουν καταγγελθεί αμέτρητες φορές από τα ταξικά εργατικά σωματεία, από άλλους φορείς. Η κατάσταση, όμως, έχει φτάσει στο απροχώρητο και δε μπορεί πια να κρυφτεί από τα αστικά επιτελεία. Οι αγώνες που έχουν αναπτυχθεί το τελευταίο διάστημα και ιδιαίτερα την τελευταία περίοδο από τους εργάτες γης, για παράδειγμα, στη νέα Μανωλάδα, έχουν ασκήσει με τον τρόπο τους μεγάλη πίεση.

Το αστικό κράτος αναγκάζεται να παραδεχθεί καταρχήν την ύπαρξη αυτών των αόρατων κατά τα άλλα μέχρι τώρα ανθρώπων, χορηγώντας άδειες διαμονής και η αναγνώριση αυτή και οι όποιες στοιχειωδώς προστατευτικές διατάξεις είναι το αποτέλεσμα και των δικών τους αγώνων, της πολύμορφης ταξικής αλληλεγγύης που σταθερά και μόνιμα επιδεικνύει το ταξικό εργατικό συνδικαλιστικό κίνημα.

Γι’ αυτό και ο αγώνας πρέπει, κατά τη γνώμη μας, να συνεχιστεί και να στηριχθεί με την αλληλεγγύη όλων, με στόχο να εξασφαλιστούν όλα τα εργασιακά και ασφαλιστικά τους δικαιώματα και φυσικά, να ικανοποιηθούν τα δίκαια αιτήματά τους.

Κλείνω με κάποια ερωτήματα με αφορμή την κύρωση της συγκεκριμένης Συμφωνίας. Τι μέτρα θα πάρει η Κυβέρνηση μετά την κύρωση αυτού του Μνημονίου για την εξασφάλιση της συλλογικής διαπραγμάτευσης των εργαζομένων με τις προβλεπόμενες άδειες παραμονής; Ποιοι θα είναι οι όροι των συμβάσεων εργασίας τους; Μισθός, ωράριο, συνθήκες δουλειάς. Τι μέτρα θα πάρει και η Κυβέρνηση για την εξασφάλιση ασφαλών και ανθρώπινων συνθηκών διαβίωσης και φυσικά, προστασίας των εργασιακών και ασφαλιστικών τους δικαιωμάτων από τους εργοδότες;

Διότι, όλοι είμαστε γνώστες του τι επικρατεί αυτή τη στιγμή σε διάφορες περιοχές της χώρας, με κορυφαία την περιοχή της Ηλείας, με τα γνωστά φραουλάδικα και τις, όχι τριτοκοσμικές, ούτε καν ανθρώπινες συνθήκες διαβίωσης που βρίσκονται οι χιλιάδες αυτοί μετανάστες στην περιοχή αυτή και όχι μόνο. Το που ζούνε, πώς σιτίζονται, τι μέτρα υγειονομικά παίρνονται στην κατεύθυνση αντιμετώπισης προβλημάτων υγείας που έχουν, αλλά και μέτρα πρόληψης.

Όλα αυτά είναι σε γνώση σας, κύριε Υπουργέ και με τις παρεμβάσεις που έχουν κάνει οι μετανάστες και τα συλλογικά όργανα τους μαζί με το ταξικό συνδικαλιστικό κίνημα. Περιμένουμε, λοιπόν, να μας απαντήσετε πάνω σε αυτά τα ερωτήματα.

Σε ό,τι αφορά τώρα την Κύρωση, καταψηφίζουμε, με βάση τα ανωτέρω, τη συγκεκριμένη Συμφωνία. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Θα δώσω τώρα τον λόγο στον Ειδικό Αγορητή της Ελληνικής Λύσης, κ. Κωνσταντίνο Χήτα.

Ορίστε, έχετε τον λόγο, κ. Χήτα.

**ΚΩΝΣΤΑΝΤΙΝΟΣ ΧΗΤΑΣ(Ειδικός Αγορητής Της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Κύριε Πρόεδρε, θεωρώ ότι ο Υπουργός είναι πολύ ευφυής άνθρωπος, οπότε δεν έχει καμιά αγωνία ως προς την ψήφιση. Από εμάς είναι ένα μεγάλο όχι, κύριε Μηταράκη, για να μην έχετε καμία αγωνία, όχι ότι θα είχατε, αλλά εν πάση περιπτώσει, δεν υπάρχει περίπτωση ποτέ η Ελληνική Λύση να ψηφίσει κάτι τέτοιο. Πρόκειται για εμάς για μια απαράδεκτη συμφωνία, που αν θέλετε καταλαμβάνει όσους υπηκόους του Μπαγκλαντές - τι συζητάμε σήμερα; Η Ελλάδα καταστρέφεται και εμείς συζητάμε στη Βουλή για το Μπαγκλαντές - εν πάση περιπτώσει, για τους υπηκόους του Μπαγκλαντές που διαμένουν παράνομα στην Ελλάδα δίνοντας τους τη δυνατότητα προσωρινής εργασίας ή διαμονής. Χορηγούνται 15.000 προσωρινές άδειες διαμονής πενταετούς διάρκειας για όσους υπηκόους του Μπαγκλαντές βρίσκονται εδώ κατά το χρόνο υπογραφής του παρόντος μνημονίου δηλαδή, και ήδη βρίσκονται στην Ελλάδα, στην ελληνική επικράτεια και 4.000 προσωρινές άδειες διαμονής. Δεν μπορώ να το διαβάσω καν, ανατριχιάζω κύριε Μηταράκη. Προβλέπεται ότι η Ελληνική Δημοκρατία μπορεί να διευκολύνει την επανείσοδο υπηκόων Μπαγκλαντές, οι οποίοι είχαν γίνει δεκτοί ως προσωρινοί εργαζόμενοι στο παρελθόν. Η διάρκεια του μνημονίου πέντε χρόνια.

Κύριε Υπουργέ και μιλάμε πάντα πολιτικά, ποτέ δεν μιλάμε προσωπικά. Κανένα πολιτικό μας σχόλιο δεν έχει, αν θέλετε, στόχο προσωπικό. Εμείς θέτουμε ως γνώμονα το εθνικό συμφέρον. Αυτή είναι η δική μας η άποψη, εμείς αυτό πιστεύουμε ως κόμμα. Θεωρούμε ότι εσείς, ως Κυβέρνηση, κοιτάτε το συμφέρον των παράνομων μεταναστών. Αυτή είναι η άποψή μας και αυτό δείχνετε με τα έργα σας. Εμείς προτάσσουμε την ανάγκη να διαφυλάξουμε τη γλώσσα μας, τη θρησκεία μας, την πλούσια ιστορία μας, την παράδοση του τόπου μας. Εσείς τάσσεστε υπέρ της πολυπολιτισμικότητας, της αλλοίωσης της εθνικής μας ταυτότητας. Εμείς λέμε στηρίξτε την ελληνική οικογένεια, εμείς λέμε στηρίξτε τους νέους ανθρώπους, για να αυξηθούν οι γεννήσεις από ελληνόπουλα. Εσείς, επιλέγετε να δίνετε προνόμια και επιδόματα κυρίως, σε παράνομους μετανάστες. Αυτή είναι η διαφορά μας. Εμείς, λέμε πρώτα η Ελλάδα και πρώτα οι Έλληνες. Δεν νομίζω να τολμάτε να το πείτε αυτό, τουλάχιστον με τις πράξεις σας. Φέρνετε τώρα κάθε καρυδιάς καρύδι που εκμεταλλεύεται την έλλειψη προστασίας των συνόρων, αλλά και την ευελιξία και την ασάφεια του νομοθετικού πλαισίου, για να καταστεί αυτός που θα έρθει ή που είναι ήδη εδώ, δικαιούχος διεθνούς προστασίας και να λαμβάνει πλούσιες παροχές. Παρέχετε στέγαση, σίτιση, πληρωμένους λογαριασμούς, δωρεάν περίθαλψη, κατά κεφαλήν επιδόματα και πολλά άλλα, την ώρα μάλιστα, που οι Έλληνες πασχίζουν να πληρώσουν τους λογαριασμούς τους. Εμείς δεν ξέρω πώς μπορούμε να κοιτάξουμε στα μάτια τους Έλληνες πολίτες. Παρατηρούμε, δηλαδή, ανισότητα σε βάρος των Ελλήνων στη χώρα μας.

Επειδή ξέρω τι θα πείτε, πείτε μου εσείς, λοιπόν, ποιος Έλληνας πολίτης θα πάει να δουλέψει με μεροκάματο 20 ευρώ και 25 ευρώ; Ποιος θα πάει να δουλέψει; Αντί να κοιτάξουμε, λοιπόν, να στήσουμε από την αρχή, όπως φωνάζουμε εδώ και τρία χρόνια, την πρωτογενή μας παραγωγή, αλλά και το τουριστικό κομμάτι, γιατί αυτό αφορά και στον τουρισμό και να υπάρχουν σοβαρές δουλειές και σοβαρή υποδομή και να απορροφηθούν εκεί οι νέοι μας και όχι μόνο οι νέοι μας, εμείς πάμε να μπαλώσουμε τις τρύπες με τέτοια κόλπα νομοθετικά που κάνετε εσείς. Τα ίδια ισχύουν και στον τουρισμό. Μιλάμε για «γαλέρες», που να πάει να δουλέψει ο άλλος για 20 και 30 ευρώ ή να μαζεύει ροδάκινα και φράουλες με 20 και 30 ευρώ για τρεις μήνες ή τέσσερις; Και μετά λέτε δεν βρίσκουμε εργαζόμενους. Και ποια είναι η λύση; Αντί να στήσω σοβαρά την επιχείρηση που λέγεται τουρισμός, την επιχείρηση που λέγεται πρωτογενής τομέας, πάω να φέρω από το Μπαγκλαντές, να δουλεύουν με 20 ευρώ και θα συμφωνήσω σε αυτό που λέει το ΚΚΕ με συνθήκες γαλέρας, τριτοκοσμικές, γιατί τις συνθήκες αυτές δεν θα μπορούσε κανείς άλλος να τις ανεχτεί δυστυχώς, αλλά δεν λύνετε το πρόβλημα, μπαλώνετε το πρόβλημα. Το μπαλώνετε.

Εμείς, θα θέλαμε να δίνετε επιδόματα σε Έλληνες, να τους στηρίξετε πραγματικά και να έχουν όλα αυτά τα ευεργετήματα που τυγχάνουν να λαμβάνουν αυτοί όλοι οι παράνομοι μετανάστες. Για εμάς, αυτή είναι η φιλοσοφία και αυτό θα θέλαμε να βλέπουμε από την κυβέρνηση της Νέας Δημοκρατίας. Δυστυχώς, δεν το βλέπουμε. Εσείς επιλέγετε να φέρνετε φίλους των Τούρκων, και λυπούμαστε που το λέμε, ήταν από τις πρώτες χώρες που αναγνώρισαν το ψευδοκράτος, την ίδια στιγμή που στην απογραφή βλέπουμε και είδαμε όλοι δυστυχώς χθες, ότι ο πληθυσμός μειώνεται συνεχώς γύρω στους 500.000 λιγότεροι. Κανείς δεν ξέρει αυτή τη στιγμή πόσοι βρίσκονται στη χώρα μας, ποια είναι η ταυτότητά τους, ποια είναι η προέλευσή τους.

Πραγματικά λυπούμαστε και θεωρώ ότι μας ακούνε και οι Έλληνες πολίτες, ακούν και εμάς, ακούν και εσάς. Ακούγεστε και ακουγόμαστε κι ο κόσμος θα κρίνει.

Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδικής Αγορήτρια του ΜέΡΑ25):** Κύριε Υπουργέ, για ακόμη μία φορά συζητάμε ένα νομοσχέδιο του Υπουργείου Μετανάστευσης και Ασύλου που πραγματικά έρχεται, όχι να βελτιώσει κάτι, αλλά να κάνει την κατάσταση ακόμη χειρότερη. Φυσικά, δεν θα περίμενε κανείς κάτι διαφορετικό μιας και έχουμε δει τη νοοτροπία της Νέας Δημοκρατίας, πως οι εργαζόμενοι, ανεξάρτητα αν είναι συμπολίτες μας ή αν είναι πρόσφυγες και μετανάστες, είναι αναλώσιμοι. Την έχουμε δει να αποτυπώνεται αυτή η νοοτροπία σε όλα τα νομοθετήματα που έχουμε δει από το Υπουργείο Εργασίας, τώρα το βλέπουμε να έρχεται και στο δικό σας νομοσχέδιο.

Δεν μπορούμε να μην επισημάνουμε το γεγονός, πως προσπαθείτε να τους εργαλειοποιήσετε θεωρώντας πως βελτιώνεται η κατάστασή και πως καλύπτετε κενά που υπάρχουν σε ό,τι αφορά τις αγροτικές και όχι μόνο εργασίες. Ναι, υπάρχουν κενά, όμως η λύση του να προσπαθήσουμε να καλύψουμε τα κενά αυτά συνεχίζοντας μια πρακτική που υπάρχει και που τη βλέπουμε γύρω μας δεν λύνει το πρόβλημα, δεν αντιμετωπίζει ορθά την κατάσταση. Και φυσικά η λογική του νομοσχεδίου σας δεν είναι η ένταξη των ανθρώπων αυτών στις τοπικές κοινωνίες, αλλά η χρήση τους μόνο για ένα συγκεκριμένο σκοπό. Τους βλέπετε μόνο ως «φθηνά» εργατικά χέρια.

Γι’ αυτό το λόγο ακριβώς, θέλετε να συνεχίσει να υφίσταται ο τρόπος αντιμετώπισης που υπήρχε μέχρι σήμερα. Οι άνθρωποι αυτοί, σαν φθηνά εργατικά χέρια, θα συνεχίσουν να χρησιμοποιούνται ως τέτοια, θα συνεχίσουν να παίρνουν ένα μισθό πείνας, ένα ημερομίσθιο που δεν αρκεί για τίποτα. Θα συνεχίσουν να ζουν σε συνθήκες όχι απλά τριτοκοσμικές, πολύ χειρότερες από ό,τι μπορεί να φανταστούμε, 10 άνθρωποι σε ένα μικρό δωμάτιο - θα συνεχίσουν να κινδυνεύουν να πέσουν θύματα βίας, όχι μόνο από ανθρώπους που έχουν συγκεκριμένη πολιτική και ιδεολογική χροιά και τρόπο σκέψης, αλλά και θύματα ακόμη και εργοδοτικής αυθαιρεσίας αν ζητήσουν τα χρήματα τους και ο εργοδότης που τους έχει προσλάβει δεν θέλει να τους τα δώσει. Το έχουμε δει να συμβαίνει πάρα πολλές φορές όλο το προηγούμενο διάστημα, όλα τα προηγούμενα χρόνια και πολύ φοβόμαστε, ότι ακόμη και μετά το νομοσχέδιό σας, που θεωρητικά έρχεται να βελτιώσει την κατάσταση, η κατάσταση θα παραμείνει ακριβώς η ίδια.

Δεν μεριμνάτε, δεν υπάρχει καμία πρόνοια ούτε για την επαρκή περίθαλψη των ανθρώπων αυτών ούτε καν για την εκπαίδευσή τους. Δυστυχώς, συνεχίζετε να τους θέλετε φθηνά εργατικά χέρια που θα έρθουν να βελτιώσουν και να αντιμετωπίσουν, κατ’ εσάς, τα κενά που υπάρχουν σε αγροτικές εργασίες σιγά - σιγά θα το δούμε να επεκτείνεται και σε άλλους τομείς, όμως δεν τους αναγνωρίζεται κανένα μα κανένα δικαίωμα. Δεν τους αναγνωρίζετε κανένα εργασιακό δικαίωμα, δεν τους αναγνωρίζεται κανένα δικαίωμα στην περίθαλψη.

Φυσικά, θα μου πείτε δεν αναγνωρίζετε καν πλέον τέτοιο δικαίωμα ούτε στους Έλληνες πολίτες, ως εκ τούτου, γιατί να αναγνωρίζετε στους ανθρώπους που έρχονται από το Μπαγκλαντές, από το Πακιστάν, από την Ινδία.

Δυστυχώς, ο τρόπος που αντιμετωπίζει η Νέα Δημοκρατία τους εργαζόμενους και γενικότερα τους πολίτες, έχει διαποτίσει το νομοσχέδιο που συζητάμε σήμερα. Είναι μια νοοτροπία που μας βρίσκει κάθετα αντίθετους, μας βρίσκει απέναντί σας και θα συνεχίσει να μας βρίσκει όσο θέλετε να αντιμετωπίζετε το προσφυγικό, ακόμη και τα εργασιακά δικαιώματα, σαν αντικείμενο οικονομικής εργαλειοποίησης και όχι ανθρωπισμού, όχι σεβασμού πανανθρώπινων δικαιωμάτων, όσο συνεχίζετε να αντιμετωπίζετε τους εύπορους ξένους που θα έρθουν να αγοράσουν περιουσία στη χώρα μας για να πάρουν χρυσή βίζα ως καλοδεχούμενους, ενώ οι κάτοικοι του Μπαγκλαντές, του Πακιστάν, της Ινδίας, άλλων χωρών, θα έρθουν να μαζέψουν φράουλες, ροδάκινα, φρούτα, να κάνουν άλλες εργασίες τέτοιου είδους και ως εκ τούτου, θα έρθουν χωρίς κανένα απολύτως δικαίωμα αναγνωρισμένο από τη δική μας χώρα. Όσο συνεχίζετε να νομοθετείτε με αυτό το γνώμονα, τόσο μας βρίσκετε απέναντί σας.

Γι’ αυτό λοιπόν, θα καταψηφίσουμε επί της αρχής και αυτό και όποιο άλλο νομοθέτημα έρθει με τέτοια στόχευση και με τέτοιο πλαίσιο.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής)**: Κύριε Υπουργέ, πριν σας δώσω το λόγο, επιτρέψτε μου μια μικρή παρέμβαση, ως Βουλευτής περιφέρειας και εγώ, που γίνεται αποδέκτης του τεράστιου προβλήματος της έλλειψης εργατών γης. Δεν έχουμε έλλειψη μόνο στον τουρισμό, όπως ξέρουν οι Βουλευτές που προέρχονται από τις περιοχές που έχουν τουρισμό, αλλά και στον πρωτογενή τομέα είναι ιδιαίτερα έντονο το πρόβλημα. Υπό αυτή την έννοια, θέλω να επισημάνω ότι η έλλειψη εργατικών χεριών είναι ιδιαίτερα κρίσιμη στην παρούσα συγκυρία, που έχουμε και την απειλή επισιτιστικής κρίσης λόγω του πολέμου στην Ουκρανία. Άρα, δεν πρέπει να υπάρχει πλημμελής καλλιέργεια των αγροτικών εκμεταλλεύσεων. Θα πρέπει να καλλιεργηθεί κάθε σπιθαμή γης και να συλλεγεί κάθε καρπός από τα δέντρα. Επομένως, θα πρέπει να βρεθεί ένας τρόπος να είναι νόμιμη η παρουσία εργατών γης στη χώρα, να μην υπάρχουν τα φαινόμενα, που εύστοχα επισήμανε ο συνάδελφος κ. Λαμπρούλης και που ζήσαμε στο παρελθόν και διέσυραν τη χώρα διεθνώς. Μιλώ για τα φαινόμενα Μανωλάδας.

Θα συμφωνήσω με αυτό που είπε νωρίτερα ο κ. Καμίνης, ότι δυστυχώς στα τρία χρόνια αυτά της πανδημίας, καλλιεργήθηκε μια κουλτούρα επιδοματικής πολιτικής και βλέπετε να υπάρχει σε ένα βαθμό και αδιαφορία για την ενασχόληση με εποχικές αγροτικές εργασίες ή την εποχιακή απασχόληση στον τουρισμό.

Κύριε Χήτα, δεν ξέρω ποια είναι τα δεδομένα στη δική σας περιφέρεια, αλλά στη Λάρισα τουλάχιστον το οκτάωρο στον αγροτικό τομέα, στους εργάτες γης, από τις 6 το πρωί μέχρι τη 1 το μεσημέρι πληρώνεται με 40 ευρώ και η μερική απασχόληση το τρίωρο από τις 5 το απόγευμα μέχρι τις 8, με 20 ευρώ. Αυτή είναι τουλάχιστον η ενημέρωση και η εικόνα που έχουμε στη Λάρισα, που είναι πραγματικά ένας κατεξοχήν αγροτικός νομός.

Νομίζω, λοιπόν, ότι είναι θετικό ότι γίνεται μια νέα αρχή με τέτοια μνημόνια με τρίτες χώρες, της Ελλάδος και άλλων χωρών της Ευρωπαϊκής Ένωσης, προκειμένου να υπάρχει μια ελεγχόμενη μετανάστευση, με βάση τις πραγματικές ανάγκες της χώρας, μια νόμιμη μετανάστευση, για να μην έχουμε και όλες εκείνες τις παρενέργειες που όλοι γνωρίζουμε, που επισύρει πολλές φορές η παράνομη μετανάστευση.

Με αυτές τις λίγες σκέψεις, καλώ στο βήμα τον Υπουργό Μετανάστευσης και Ασύλου, κ. Νότη Μηταράκη, για να επιχειρηματολογήσει υπέρ του νομοσχεδίου, της κύρωσης του Μνημονίου που εισηγείται.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ (Υπουργός Μετανάστευσης και Ασύλου):** Καταρχήν ευχαριστώ πολύ για τα εισαγωγικά σας σχόλια, τα οποία με βρίσκουν απόλυτα σύμφωνο.

Κύριε Πρόεδρε, κυρίες και κύριοι συνάδελφοι, η στρατηγική επιλογή της Κυβέρνησης είναι η καταπολέμηση της παράνομης μετανάστευσης και γι’ αυτό έχουμε εφαρμόσει μια ολοκληρωμένη πολιτική την τελευταία τριετία, με στόχο την ουσιαστική μείωση των ροών και το δραστικό περιορισμό των επιπτώσεων της κρίσης στις τοπικές κοινωνίες. Είπα, σήμερα, στην Ολομέλεια το πρωί αναλυτικά τα αποτελέσματα αυτής της πολιτικής. Από εκεί και πέρα είναι εμφανές, ότι ως χώρα για κάλυψη των δικών μας αναγκών, χρειαζόμαστε με κανόνες να προσελκύσουμε ανθρώπινο κεφάλαιο. Αυτό σημαίνει μια έμφαση στη νόμιμη μετανάστευση με κανόνες, όχι στα κυκλώματα λαθροδιακινητών που σήμερα ή τα προηγούμενα χρόνια κυρίως επιλέγουν ποιος θα έρθει στη χώρα μας, αλλά θα προσελκύσουμε αυτούς - που εμείς θέλουμε, με τους δικούς μας κανόνες - οι οποίοι θα έρθουν αξιοπρέπεια, θα δουλέψουν νόμιμα και από κει και πέρα θα καλύψουν τις ανάγκες και τις δικές τους και της ελληνικής κοινωνίας.

Είναι εμφανές ότι η αγροτική παραγωγή, κυρίως, αυτή τη στιγμή έχει ανάγκη ανθρώπινο δυναμικό. Το βλέπουμε στις ανακοινώσεις των αγροτικών συνεταιρισμών, το βλέπω στις πολλαπλές ερωτήσεις συναδέλφων βουλευτών της Νέας Δημοκρατίας, του ΣΥΡΙΖΑ, του ΠΑ.ΣΟ.Κ., του Κ.Κ.Ε., του ΜέΡΑ25. Άρα, τουλάχιστον πέντε παρατάξεις της Εθνικής Αντιπροσωπείας επισήμως αναγνωρίζουν την ανάγκη που έρχεται να καλύψει και αυτό το νομοσχέδιο. Εφαρμόζουμε μια ολοκληρωμένη πολιτική για τη νόμιμη μετανάστευση. Καταρχήν για να ανταποκριθούμε φέτος στις αυξημένες ανάγκες της αγροτικής παραγωγής νομοθετήσαμε έγκαιρα την κατά παρέκκλιση διαδικασία, ώστε με ένα απλοποιημένο τρόπο και με τη χρήση ψηφιακής πλατφόρμας, να μπορούν να έρθουν στη χώρα μας εργαζόμενοι για εποχική απασχόληση. Δώσαμε τη δυνατότητα σε αυτούς που βρίσκονται ήδη στην Ελλάδα, μεταβατικά για το 2022, επίσης, νόμιμα να εργαστούν στην αγροτική παραγωγή. Ετοιμάζουμε έναν νέο κώδικα μετανάστευσης το 2022 να κατατεθεί στη Βουλή, ώστε να έχουμε μια οριστική αντιμετώπιση των θεμάτων και των αναγκών της ελληνικής οικονομίας. Και όπως σωστά ειπώθηκε δεν είναι μόνο η αγροτική παραγωγή που έχει ανάγκη ανθρώπινο δυναμικό, είναι και ο τουρισμός, είναι και οι κατασκευές, είναι οι οικιακές εργασίες, είναι οι αλιεργάτες. Υπάρχουν κλάδοι της οικονομίας που αυτή τη στιγμή έχουν ανάγκες για ανθρώπινο δυναμικό.

Οι Διμερείς Συμφωνίες είναι ένα εργαλείο πάνω σε ένα υφιστάμενο νομικό πλαίσιο. Οι πενταετείς άδειες εποχικής απασχόλησης νομοθετήθηκαν με το άρθρο 47 του ν.4825/2021 και είναι ένα πρωτοποριακό νομικό εργαλείο στην Ευρωπαϊκή Ένωση. Είναι ένα εργαλείο, το οποίο, ήδη, έχει προκαλέσει το ενδιαφέρον ομολόγων μου, σε άλλες χώρες της Ευρωπαϊκής Ένωσης. Δίνει τη δυνατότητα σε εργαζόμενους, οι οποίοι έχουν σύμβαση εργασίας με έναν εργοδότη και είναι ιδιαίτερα σημαντικό να τονιστεί αυτό, ο οποίος έρχεται στη χώρα έχει ήδη εξασφαλίσει εργασία με συγκεκριμένο εργοδότη. Έρχεται για μέχρι εννέα μήνες κάθε χρόνο, για μία περίοδο πέντε ετών και αυτό μειώνει καταλυτικά τη γραφειοκρατική πίεση και στα Προξενεία, αλλά και στους ίδιους εργαζόμενους και στους εργοδότες που δεν χρειάζεται να επαναλάβουν την ίδια διαδικασία θεώρησης, όπως σωστά είπε ο κ. Καμίνης. Επειδή είμαστε χώρα μέλος του Σένγκεν, αυτό έχει ιδιαίτερες απαιτήσεις. Το κάνουν μία φορά για τα πέντε χρόνια. Το σημαντικό είναι ότι αυτοί οι εργαζόμενοι διατηρούν ζωντανή τη σχέση τους με τη χώρα προέλευσης, επιστρέφοντας τρεις μήνες το χρόνο, διατηρώντας την οικογενειακή συνοχή τους, τη σχέση τους με την τοπική κοινωνία.

Αυτό, κυρίες και κύριοι συνάδελφοι, αποτέλεσε ένα σημείο το οποίο βρήκε ιδιαίτερο ενδιαφέρον και στις χώρες προέλευσης, οι οποίες δεν θέλουν να απωλέσουν τη μόνιμη σχέση με τους δικούς τους υπηκόους. Θέλουν να δώσουν την ευκαιρία σε υπηκόους των χωρών τους να εργαστούν σε άλλες χώρες - εκτός Μπαγκλαντές, εδώ, στην προκειμένη περίπτωση - αλλά συγχρόνως θέλουν να διατηρήσουν αυτή την επαφή, ώστε να επιστρέψει πίσω με τις γνώσεις, τις εμπειρίες και το κεφάλαιο που έχει συσσωρεύσει ο εργαζόμενος, το οποίο είναι κάτι το οποίο την ίδια στιγμή καλύπτει και τις δικές μας ανάγκες, που χρειαζόμαστε αυτή την εποχική εξειδικευμένη απασχόληση. Το γεγονός ότι οι συμβάσεις είναι για 5 χρόνια δίνουν και το κίνητρο στον εργοδότη να εκπαιδεύσει καλύτερα αυτούς τους εργαζόμενους.

Από εκεί και πέρα είναι ιδιαίτερα σημαντικό να τονίσω, όπως γνωρίζετε κυρίες και κύριοι συνάδελφοι, ότι ο συνολικός αριθμός αδειών που εκδίδονται για εργαζόμενους τρίτων χωρών δεν είναι απεριόριστος. Ορίζεται κάθε διετία, με Κοινή Υπουργική Απόφαση των συναρμόδιων Υπουργών, με τη γνώμη της Οικονομικής και Κοινωνικής Επιτροπής, με τη γνώμη του ΟΑΕΔ, δηλαδή την ανάλυση της προσφοράς που υπάρχει στην ελληνική αγορά εργασίας, ώστε να βρούμε τους τομείς στους οποίους δεν υπάρχει προσφορά από εργαζόμενους που διαμένουν ήδη νόμιμα στη χώρα μας και από τις εκλεγμένες Περιφέρειες. Άρα, είναι μια διαδικασία στην οποία υπάρχει εκτεταμένη διαβούλευση, ώστε να υπάρχει ακριβής αριθμός των αναγκών. Όταν οριστεί αυτός ο αριθμός, οι άδειες που εκδίδονται είτε με αυτή τη διμερή συμφωνία είτε με τη γενικότερη νομοθεσία μετάκλησης είτε με τη γενικότερη νομοθεσία εποχικής εργασίας, είναι μέσα στο όριο που έχει καθοριστεί από αυτή την ευρεία κοινωνική διαβούλευση και σήμερα θέλω να σας πω, ότι ένας μικρός σχετικά αριθμός των αναγκών που έχουν δηλωθεί καλύπτεται με εργαζόμενους μέσω της μετάκλησης.

Αυτή η Συμφωνία με το Μπαγκλαντές- που περιμένουμε να κυρωθεί και από τη Βουλή του Μπαγκλαντές αυτό το μήνα, τον Ιούλιο και θα τεθεί σε λειτουργία παραγωγική από την 1/1/2023 - θα δώσει τη δυνατότητα σε 4.000 εργαζόμενους από το Μπαγκλαντές, κάθε χρόνο, για αυτά τα πέντε χρόνια, να έρθουν να δουλέψουν στη χώρα μας, έναν σχετικά μικρό αριθμό, αν λάβουμε υπόψη τις συνολικές ανάγκες της ελληνικής οικονομίας και της αγροτικής παραγωγής και θα δώσει και την ευκαιρία σε 15.000 που ζουν παράνομα στη χώρα μας, αφενός να πάρουν νόμιμη άδεια για 5 χρόνια, αφετέρου κι αυτοί τελικά, στο τέλος της πενταετίας, να επιστρέψουν στη χώρα τους, άρα αυτό καλύπτει και τις δικές μας ανάγκες.

Θέλω να πω, ότι ένα βασικό μέρος αυτής της Συμφωνίας, είναι η συνεργασία με το Μπαγκλαντές στο θέμα της επιστροφής των απελάσεων όσων δεν μένουν νόμιμα στη χώρα μας. Άρα δημιουργούμε μια ξεκάθαρη σχέση, για 4.000 εργαζόμενους το χρόνο, προσφέρουμε νόμιμη άδεια εποχικής απασχόλησης χωρίς δικαίωμα μόνιμης παραμονής, χωρίς τελικά δικαίωμα μονιμότητας στην Ελλάδα ή πολιτογράφησης ή οικογενειακής επανένωσης και παίρνουμε και από την άλλη πλευρά, συνεργασία στο θέμα των απελάσεων, που γενικά για την Ευρωπαϊκή Ένωση αποτελεί μια μεγάλη προτεραιότητα. Φυσικά, οι εργαζόμενοι όσο βρίσκονται στη χώρα μας απολαμβάνουν της ασφάλειας, γιατί εργάζονται με εργόσημο, άρα έχουν πρόσβαση σε θέματα υγείας ως ασφαλισμένοι εργαζόμενοι και αυτό είναι ιδιαίτερα σημαντικό, όπως επίσης είναι ιδιαίτερα σημαντικό, όντας νόμιμοι εργαζόμενοι στη χώρα, ότι είναι προστατευμένοι από τις όποιες περιπτώσεις παραβίασης των εργασιακών τους δικαιωμάτων από κακούς - να το πούμε κι αυτό - εργοδότες.

Αυτή λοιπόν, είναι η Συμφωνία η διμερής με το Μπαγκλαντές. Συζητάμε συγχρόνως με αριθμό άλλων χωρών, ώστε να καλύψουμε με ένα μικρό ποσοστό από κάθε χώρα, συνολικά τις ανάγκες που οι ίδιες οι Περιφέρειες, η ίδια η Οικονομική και Κοινωνική Επιτροπή, τα συναρμόδια Υπουργεία καθορίζουν, ότι κάθε χρόνο χρειάζεται η ελληνική Οικονομία.

Σας ευχαριστώ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Μετανάστευσης και Ασύλου «Κύρωση Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές για τη μετανάστευση και την κινητικότητα».

Εισερχόμαστε στην ψήφιση του νομοσχεδίου.

Τον λόγο έχει ο κ. Χιονίδης.

**ΣΑΒΒΑΣ ΧΙΟΝΙΔΗΣ (Εισηγητής της Πλειοψηφίας):** Υπέρ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ (Εισηγητής της Μειοψηφίας):** Επιφύλαξη.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Υπέρ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορήτρια του ΚΚΕ):** Καταψηφίζουμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Χήτας.

**ΚΩΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Καταψηφίζουμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜεΡΑ25):** Καταψηφίζουμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):**Συνεπώς, το σχέδιο νόμου του Υπουργείου Μετανάστευσης και Ασύλου «Κύρωση Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές για τη μετανάστευση και την κινητικότητα» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Δούνια Νόνη(Παναγιώτα), Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Χήτας Κωνσταντίνος, Απατζίδη Μαρία, Μπακαδήμα Φωτεινή και Αδαμοπούλου Αγγελική.

Τέλος και περί ώρα 20.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**